בשעה זו הותר לפרסום כי הנרצחים בפיגוע בציר 60 סמוך לגבעת אסף אלו שני לוחמי צה"ל.
בהודעת דובר צה"ל נאמר: "שני לוחמי צה"ל נפלו היום (ה') ולוחם נוסף נפצע באורח קשה בפיגוע הירי בצומת אסף. דובר צה"ל מוסר כי בפיגוע הירי מוקדם יותר היום בצומת אסף נפלו שני לוחמי צה"ל ונפצע לוחם צה"ל נוסף באורח קשה, לאחר שמחבל פתח בירי בטרמפיאדה בצומת לעבר הלוחמים שהיו במקום".
"הודעה נמסרה למשפחות הלוחמים. צה"ל משתתף בצער משפחות הנופלים וימשיך ללוותן ואת משפחות הפצועים".
בתוך כך, בתדרוך שערך דובר צה"ל תא"ל רונן מנליס, אמר כי "מחבל שמגיע ברכב, יורד ממנו, יוצא לעבר הטרמפיאדה ופותח באש לעבר אנשים שעמדו בצומת. כתוצאה מהירי נרצחו שני ישראלים, עוד אחד נפצע באורח אנוש ומצבו קשה מאד מאד, אחת נוספת נפצעה באורח בינוני".
"המחבל חוזר לרכב ובעזרת מחבל נוסף שהיה ברכב נמלטים מהמקום ללא פגע. צה"ל תגבר את כוחותיו והטיל כתר על העיר רמאללה".
לבקשת המשפחה של אחת הפצועות מהפיגוע: תתפללו לרפואת שירה בת מיכל שנפצעה קשה בפיגוע הירי בצומת גבעת אסף.